## Pravilnik o uvjetima za dobivanje ovlaštenja za obavljanje poslova posredovanja i zastupanja u osiguranju (status ovlaštenog posrednika u osiguranju ili ovlaštenog zastupnika u osiguranju)

### NN 55/1999 (2.6.1999.), Pravilnik o uvjetima za dobivanje ovlaštenja za obavljanje poslova posredovanja i zastupanja u osiguranju (status ovlaštenog posrednika u osiguranju ili ovlaštenog zastupnika u osiguranju)

# MINISTARSTVO FINANCIJA

Na temelju odredbi članka 6. stavka 2., članka 9.
stavka 3. i članka 20. stavka 2. Zakona o posredovanju
i zastupanju u osiguranju (»Narodne novine«, br. 27/99)
ministar financija donosi

## PRAVILNIK

### O UVJETIMA ZA DOBIVANJE OVLAŠTENJA ZA OBAVLJANJE POSLOVA POSREDOVANJA I ZASTUPANJA U OSIGURANJU (STATUS OVLAŠTENOG POSREDNIKA U OSIGURANJU ILI OVLAŠTENOG ZASTUPNIKA U OSIGURANJU)

Članak 1.

Ovim se Pravilnikom propisuju uvjeti za dobivanje ovlaštenja
za obavljanje poslova posredovanja i zastupanja u osiguranju u
statusu ovlaštenog posrednika ili zastupnika u osiguranju.

Ovlašteni posrednik u osiguranju je osoba koja je dobila
ovlaštenje za obavljanje poslova posredovanja u osiguranju
uz uvjete propisane ovim Pravilnikom.

Ovlašteni zastupnik u osiguranju je osoba koja je dobila
ovlaštenje za obavljanje poslova zastupanja u osiguranju
uz uvjete propisane ovim Pravilnikom.

Članak 2.

Ovlaštenje za obavljanje poslova posredovanja ili zastupanja
u osiguranju izdat će se osobi koja je položila ispit
pred ispitnom komisijom (u daljnjem tekstu: Komisija) i udovoljila
drugim uvjetima propisanim ovim Pravilnikom.

Članak 3.

Iznimno od odredbi članka 2. ovoga Pravilnika uvjerenje
za obavljanje poslova posredovanja ili zastupanja u osiguranju
izdat će se bez polaganja ispita pred Komisijom sukladno
članku 37. Zakona o posredovanju i zastupanju u osiguranju
i to:

- osobi koja ima visoku stručnu spremu i najmanje pet godina
radnog iskustva u obavljanju onih skupina osiguranja za koje traži
uvjerenje o obavljanju poslova posredovanja;

- osobi koja ima visoku ili višu stručnu spremu i
najmanje dvije godine radnog iskustva u obavljanju onih skupina
osiguranja za koje traži uvjerenje o obavljanju poslova zastupanja.

Osoba iz ovog članka pored dokaza o ispunjavanju uvjeta
o stručnoj spremi i radnom iskustvu mora dostaviti Komisiji
dokaze da je hrvatski državljanin, da nije osuđivana
za kaznena djela iz oblasti gospodarskog kriminala te da nije
pod istragom.

Osobe koje nisu hrvatski državljani pored znanja hrvatskog
jezika i ispunjavanja uvjeta iz stavka 1. i 2. ovoga članka
moraju priložiti dokaze o priznavanju istovrijednosti stranih
školskih svjedodžbi i diploma te potvrdu nadležnog
tijela o stjecanju prava na radnu dozvolu.

Članak 4.

Ispitu za stjecanje ovlaštenja za obavljanje poslova posredovanja
u osiguranju može pristupiti osoba koja udovoljava sljedećim
uvjetima:

- da je hrvatski državljanin ili strani državljanin
s prebivalištem u Republici Hrvatskoj,

- da nije osuđivana za kaznena djela iz oblasti gospodarskog
kriminala,

- da nije pod istragom,

- da ima visoku stručnu spremu i najmanje godinu dana radnog
iskustva na poslovima osiguranja ili reosiguranja u osiguravajućem
društvu odnosno u društvu koje se bavi poslovima posredovanja
u osiguranju.

Strani državljanin pored znanja hrvatskog jezika i uvjeta
propisanih stavkom 1. ovoga članka, mora priložiti
dokaz o priznavanju istovrijednosti stranih školskih svjedodžbi
i diploma te potvrdu nadležnog tijela o stjecanju prava na
radnu dozvolu.

Članak 5.

Ispitu za stjecanje ovlaštenja za obavljanje poslova zastupanja
u osiguranju može pristupiti osoba koja udovoljava sljedećim
uvjetima:

- da je hrvatski državljanin ili strani državljanin
s prebivalištem u Republici Hrvatskoj,

- da nije osuđivana za kaznena djela iz oblasti gospodarskog
kriminala,

- da nije pod istragom,

- da ima srednju stručnu spremu i najmanje dvije godine
odnosno visoku ili višu stručnu spremu i godinu dana
radnog iskustva na poslovima osiguranja, reosiguranja, posredovanja
ili zastupanja u osiguranju.

Strani državljanin pored znanja hrvatskog jezika i uvjeta
propisanih stavkom 1. ovoga članka, mora priložiti
dokaz o priznažvanju istovrijednosti stranih školskih
svjedodžbi i diploma i potvrdu nadležnog tijela o stjecanju
prava na radnu dozvolu.

Članak 6.

Ispit za stjecanje ovlaštenja za obavljanje poslova posredovanja
i zastupanja u osiguranju obuhvaća provjeru poznavanja prava,
ekonomije i osiguranja i to:

- životna i neživotna osiguranja i reosiguranje,

- ekonomika osiguranja,

- osnove računovodstva u osiguranju,

- pravo osiguranja,

- ugovorno pravo,

- trgovačko pravo,

- vrijednosni papiri,

- osnove statistike.

Programom za polaganje ispita radi stjecanja ovlaštenja za
obavljanje poslova posredovanja i zastupanja u osiguranju koji
priprema i objavljuje Komisija, a potvrđuje ministar financija,
razradit će se područja iz stavka 1. ovoga članka
i to posebno za stjecanje zvanja ovlaštenog posrednika, a
posebno za zvanje ovlaštenog zastupnika.

Članak 7.

Ispitnu komisiju imenuje ministar financija na rok od četiri
godine.

Komisija se sastoji od 5 članova. Predsjedavajući
član Komisije je iz Ministarstva financija, jedan član
je iz Direkcije za nadzor društava za osiguranje, a jedan
iz Hrvatskog aktuarskog društva. Preostala dva člana
Komisije su istaknuti stručnjaci iz područja osiguranja.

Tajnika Komisije imenuje ministar financija.

Sjedište Komisije je u Ministarstvu financija, Katančićeva
5, Zagreb.

Predsjednik, članovi i tajnik Komisije za provođenje
ispita za ovlaštenog posrednika ili zastupnika u osiguranju
imaju pravo na naknadu koju utvrđuje ministar financija, a
isplaćuje se iz sredstava Ministarstva financija.

Članak 8.

Prijave za polaganje ispita za ovlaštenog posrednika ili
zastupnika u osiguranju podnose se Ministarstvu financija s naznakom:
»Ispitna komisija za dobivanje ovlaštenja za posredovanje
i zastupanje u osiguranju«.

Kandidat uz prijavu za polaganje ispita i dokaze da udovoljava
uvjetima iz članka 4. i 5. ovoga Pravilnika podnosi i dokaz
da je uplatio svotu koju utvrđuje ministar financija na ime
pokrića troškova ispita.

Naknada za pokriće troškova ispita iz stavka 2. ovoga
članka uplaćuje se na žiroračun Ministarstva
financija broj: 30102-637-3343 s naznakom »naknada za dobivanje
ovlaštenja za posredovanje i zastupanje u osiguranju«.
Na općoj uplatnici ili virmanskom nalogu obvezno upisati
šifru: 65 poziv na broj odobrenja: 22; JMBG uplatitelja.

Članak 9.

Ispit se polaže na hrvatskom jeziku i to u dva dijela: pismeno
i usmeno.

Komisija sastavlja zapisnik o obavljenom ispitu za ovlaštenog
posrednika ili zastupnika u osiguranju.

Uspjeh na ispitu ocjenjuje se sa »uspješno položio«
ili »nije položio«.

Ministar financija izdaje ovlaštenje iz članka 2.
ovoga Pravilnika na temelju dostavljenog zapisnika o uspješno
položenom ispitu.

Kandidat koji nije položio ispit ne može pristupiti
ponovnom polaganju prije isteka roka od tri mjeseca od dana kada
je utvrđeno da nije položio ispit.

Članak 10.

Komisija će u suradnji s odgovarajućim institutima
i ustanovama radi stručnog usavršavanja i pripreme
kandidata za polaganje ispita organizirati održavanje redovitih
ili povremenih seminara i savjetovanja.

Postupak i datume polaganja ispita Komisija će utvrditi
najkasnije mjesec dana prije njihova održavanja, a kandidati
su dužni izvršiti prijavu najkasnije 15 dana prije dana
održavanja ispita.

Članak 11.

Hrvatskim državljanima koji su u inozemstvu položili
ispit za ovlaštenog posrednika ili zastupnika u osiguranju
Komisija može izdati uvjerenje bez polaganja ispita ako ocijeni
da ispit položen u inozemstvu u bitnome odgovara programu
za polaganje ispita iz članka 6. ovoga Pravilnika.

Odredbe stavka 1. ovoga članka odnose se i na strane osobe
s prebivalištem u Republici Hrvatskoj uz uvjet znanja hrvatskog
jezika.

Članak 12.

Osobi s ovlaštenjem za obavljanje poslova posredovanja ili
zastupanja u osiguranju zabranit će se obavljanje poslova
posredovanja ili zastupanja u osiguranju ako je tijekom obavljanja
tih poslova osuđena za kaznena djela iz područja gospodarskog
kriminala ili je protiv te osobe na prijedlog nadležnih tijela
pokrenut postupak zbog povrjede zakona i drugih propisa kojima
je uređena djelatnost osiguranja.

Članak 13.

1. Popis naloga iz čl. 9. Zakona o posredovanju i zastupanju
u osiguranju vodi se u obliku obrasca koji je sastavni dio ovog
Pravilnika.

2. Popis naloga smatra se poslovnom knjigom i čuva se po
popisu o čuvanju poslovnih knjiga (čl. 11. Zakona
o računovodstvu, »Narodne novine« 90/92).

3. Popis naloga vodi se u obliku povezane knjige ili u obliku
kartica ili putem računara. Svaka kartica označena
je rednim brojem, a ovjerava ih ovlaštena osoba.

4. Podatke u knjigu naloga posrednik u osiguranju dužan je
unositi ažurno i redom kako nastaju.

Posrednik u osiguranju ----------------------

(tvrtka i sjedište)

POPIS NALOGA

Članak 14.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 453-01/98-01/03
Urbroj: 513-11/99-18
Zagreb, 26. svibnja 1999.

Ministar financija
**mr. Borislav Škegro,** v. r.

Pravilnik, NN 55/1999-1042